**S Z A B Á L Y Z A T**

**a Települési/Helyi Értéktár Bizottság és a Tájegységi Értéktár Bizottság létrehozásáról**

ÁLTALÁNOS RENDELKEZÉSEK

1. A szabályzat célja a Települési/Helyi és a Tájegységi Értéktár Bizottságok létrehozásának és működésének meghatározása.
2. A Települési/Tájegységi Értéktár Bizottság célja a nemzeti értékek körének meghatározása, védelme, megőrzése és ezek feltételeinek biztosítása.
3. *A települési értéktár* a település területén fellelhető nemzeti értékeket tartalmazó gyűjtemény, a település szempontjából meghatározó jelentőségű, a településhez való tartozást kifejező egyedi szellemi termék, tárgy, kulturális alkotás, hagyomány, jelkép, természeti érték és így tovább, amelyet a Települési Értéktár Bizottság annak minősít.
4. *A tájegységi értéktár* a több szomszédos település, illetve földrajzi, történelmi vagy néprajzi szempontok alapján egységet alkotó tájegység területén fellelhető nemzeti értékek közül az adott Tájegységi Értéktár Bizottság által tájegységi értékké nyilvánított értékek adatait tartalmazó gyűjtemény.
5. *A nemzeti érték* a magyarság és a magyarországi államalkotó nemzetiségek tevékenységéhez, termelési kultúrájához, tudásához, hagyományaihoz, a magyar tájhoz és élővilághoz kapcsolódó, nemzetünk történelme, valamint a közelmúlt során felhalmozott és megőrzött minden szellemi és anyagi, természeti, közösségi érték vagy termék, illetve a tájhoz és élővilághoz kapcsolódó materiális vagy immateriális javakat magába foglaló tájérték, amely tanúskodik egy emberi közösség és az adott terület történelmi kapcsolatáról.
6. A Települési/Helyi Értékek Gyűjteménye, a Tájegységi Értékek Gyűjteménye a Bizottságok által kiemelkedő helyi jelentőségűnek nyilvánított javak összessége. Ezek körét (felsorolását), fellelhetőségét, bemutatását az egyediségükre, speciális helyi kötődésükre, jellemzőikre vonatkozó leírást az adott Bizottság határozza meg.

TELEPÜLÉSI/TÁJEGYSÉGI ÉRTÉKTÁR BIZOTTSÁG FELADAT- ÉS HATÁSKÖRE

1. A Települési/Tájegységi Bizottságot létrehozhatja önkormányzat, helyi közösség vagy jogi személy (egyesület, civil szervezet), amely az adott településen, illetve Tájegységi Bizottság esetén az adott tájegységben bejegyzett.
2. Egy településen, illetve egy behatárolt tájegységben egy Települési, illetve Tájegységi Bizottság jöhet létre, amelynek létrejöttét a MÁÉRT helyi szervezete fogadja el (a magyar nemzeti értékekről és a hungarikumokról szóló 2012. évi XXX. törvény módosításáról szóló 2015. évi LXXX. törvény alapján). A Települési/Tájegységi Bizottság létrejöttéről a Bizottság dönt alakuló ülésén, amelyet 30 napon belül megküld a MÁÉRT helyi szervezetének, illetve 30 napon belül láttamozásra megküld a Vajdasági Magyar Értéktár Bizottságnak.
3. A Települési/Tájegységi Bizottság legalább három tagból áll, munkájába külső szakértőket vonhat be – szakembereket és szakintézményeket egyaránt.
4. A tagok tevékenységüket társadalmi megbízatásként, díjazás nélkül látják el.
5. A Bizottság feladatai:
	1. a beérkező javaslattételek mérlegelése és a helyi/tájegységi értékek körének meghatározása, amelyről a bizottság határozati formában dönt; szükség szerint ezek módosítása, a Települési/Tájegységi Értéktár összeállítása,
	2. a települési/tájegységi értékek megőrzéséről és szélesebb körben történő megismertetéséről való gondoskodás (pl. évente a gyűjtemény közzététele a helyi sajtó útján, helyi gyűjtemények létrehozása szakmai segítséggel, az értékek digitális mentése szakszolgálat útján, programok, kiadványok stb.),
	3. a Települési/Tájegységi Értéktárba felvett értékek Vajdasági Magyar Értéktár Bizottság részére történő továbbítása.
6. A Bizottság feladatkörében eljárva a bizottság elnökének feladata:
	1. a Bizottság ülésének összehívása, vezetése;
	2. a Bizottság döntéseinek nyilvántartása, közzétételéről való gondoskodás;
	3. a Bizottság képviselete állami, önkormányzati, társadalmi, gazdasági szervek előtt;
	4. a Települési/Tájegységi Értéktárba felvett értékek továbbítása a Vajdasági Magyar Értéktár Bizottság részére.

A BIZOTTSÁG MŰKÖDÉSI SZABÁLYAI

1. A Települési/Tájegységi Bizottság szükség szerint, de félévente legalább egy alkalommal ülésezik és félévente, legkésőbb az adott félévet követő hónap utolsó napjáig beszámol tevékenységéről. A beszámoló tartalmazza legalább az adott időszakban hozott bizottsági döntések, a települési/tájegységi/vajdasági értéktárba felvett értékek megnevezését, ismertetését, az elutasított kérelmek rövid tartalmát, a Bizottság döntései alapján tett intézkedéseket. A beszámolót megküldi a Vajdasági Magyar Értéktár Bizottságnak, illetve a VMÉB adminisztrációs feladatait végző Vajdasági Magyar Művelődési Intézetnek (24400 Zenta, Posta utca 18., email: info@vmmi.org).
2. A Települési/Tájegységi Bizottság működésével kapcsolatos adminisztratív teendők ellátásáról a Bizottság előre megbízott tagjai gondoskodnak.
3. A Bizottság működésének anyagi fedezete önkéntes alapon működik, illetve a Bizottság ezt pályázati alapokból fedezheti.
4. A Bizottság ülését az elnök hívja össze. A Bizottság ülése nyilvános.
5. A Bizottság ülésére az írásbeli meghívót és az előterjesztéseket úgy kell megküldeni, hogy azokat a Bizottság tagjai és az ülésre meghívottak legkésőbb az ülést megelőzően 3 nappal elektronikus úton megkaphassák.
6. A Bizottság munkája során a kommunikáció elsődleges formája az elektronikus út, a meghívók, tájékoztatók és előterjesztések továbbítása elsősorban email útján történik.
7. A Bizottság elnöke az ülésre tanácskozási joggal meghívhat a nemzeti értékmentésben közreműködő civil szervezetet vagy más, szakértelemmel rendelkező személyt.
8. A napirendi témák írásban, indokolt esetben szóban is előterjeszthetők.
9. A Bizottság határozatképességéhez a megválasztott bizottsági tagok több mint felének a jelenléte szükséges. A határozatképességet a jelenléti ív alapján a Bizottság elnöke állapítja meg.
10. A települési/tájegységi értékké minősítéshez a jelen lévő tagok több mint felének egybehangzó szavazata szükséges.
11. Az ülés megnyitása, a határozatképesség megállapítása után az elnök javaslatot tesz a napirendre, melyet a Bizottság egyszerű szótöbbséggel fogad el. A Bizottság elnöke napirendi pontonként megnyitja, vezeti, összefoglalja és lezárja a vitát, majd szavazásra bocsátja a határozati javaslatokat.
12. A Bizottság elnökét távolléte esetén az általa megbízott tag helyettesítheti.
13. A tanácskozás rendjének fenntartása érdekében a Bizottság elnöke figyelmezteti azt a hozzászólót, aki eltér a tárgyalt témától. Eredménytelen figyelmeztetés esetén megvonhatja tőle a szót, valamint rendre utasíthatja a bizottsági ülésnek azt a résztvevőjét, aki a bizottsághoz méltatlan, a bizottság munkáját zavaró magatartást tanúsít.
14. A Bizottság üléséről jegyzőkönyvet kell készíteni, mely tartalmazza:
	1. az ülés időpontját és helyét;
	2. a jelenlévők nevét;
	3. a tárgyalt napirendi pontokat;
	4. a tanácskozás lényegét;
	5. a Bizottság határozatait, melyekben rögzíteni kell a Bizottság javaslatait, állásfoglalását, véleményét;
	6. a szavazás számszerű eredményét;
	7. a Bizottság elnökének és a jegyzőkönyv vezetőjének aláírását.
15. A jegyzőkönyv mellékletét képezi:

27.1. a meghívó és a tárgyalt írásbeli előterjesztés;

27.2. az írásban benyújtott kiegészítés;

27.3. a jelenléti ív.

A JAVASLATTÉTEL ÉS A DÖNTÉSHOZATAL SZABÁLYAI

1. Települési/tájegységi értékké nyilvánításra a Települési/Tájegységi Bizottsághoz címezve, írásban bárki javaslatot tehet, amelyet a javaslattevő indokolni és lehetőség szerint dokumentálni köteles.
2. A javaslattétel tartalmára és formájára vonatkozóan az 1. sz. melléklete az irányadó.
3. A beérkezett javaslatot a Települési/Tájegységi Bizottság vizsgálja meg, a javaslattevőt szükség szerint hiánypótlásra szólítja fel. Amennyiben a javaslattevő a hiánypótlásnak a megállapított határidőig nem tesz eleget, a bizottság érdemi tárgyalás nélkül az indítványt elutasítja. Az elutasítás nem akadálya annak, hogy a javaslattevő az értéktárba történő felvételt ismételten indítványozza.
4. Az értéktárba való felvételről a javaslat beérkezését követő 90 napon belül a 22. pontban írt szavazati aránnyal a Települési/Tájegységi Bizottság dönt, melyről a javaslattevőt írásban értesíti.
5. A Települési/Tájegységi Bizottság a határozatait nyílt szavazással (kézfelemeléssel), egyszerű többséggel hozza, a Bizottság tagja a döntéshozatalkor igennel vagy nemmel szavazhat, illetve tartózkodhat a szavazástól.
6. Azonos szavazatszám esetén az elnök szavazata dönt.
7. A Bizottság a döntéseit, állásfoglalásait, javaslatait, véleményét és észrevételeit határozat formájában hozza.
8. A Bizottság határozatait külön-külön, a naptári év elejétől kezdődően folyamatos sorszámmal és évszámmal kell ellátni.
9. A Bizottság munkája az [ertektar.rs](http://www.ertektar.rs) internetes oldalon követhető.

NYILVÁNTARTÁS ÉS KÖZZÉTÉTEL

1. A Bizottság által az értéktárba felvett értékek adatait az 1. sz. melléklet alapján kell nyilvántartásba venni.
2. A Települési/Tájegységi Értéktár nyilvántartott adatait – az értéktárba való felvételről szóló döntést követő 30 napon belül az ertektar.rs honlapon kell közzétenni.

ZÁRÓ RENDELKEZÉSEK

1. Jelen szabályzat az elfogadásának napján lép hatályba.
2. A Szabályzat összeállításakor valamint egyéb vitás kérdésekben a Magyar Országgyűlés 2012. április 2-i ülésén elfogadott A magyar nemzeti értékekről és hungarikumról szóló 2012. évi XXX. törvény, a 2015. július 3-án hatályba lépett 2015. évi LXXX törvénymódosítás, valamint a 114/2013. (IV. 16.) a magyar nemzeti értékek és a hungarikumok gondozásáról szóló Kormányrendelet szolgál alapul.

Helységnév, dátum

………………………………

a Bizottság elnökének aláírása